
PROME MINISTER 


Evel yn Wever-Croes 


Na inicio di Parada di Flambeu 
Diasabra 6 di januari anochi, Prome Minister Evelyn | 
Wever-Croes hunto cu Presidente di SMAC, señor Darren | 
van Ommeren, a cende e cecha di Carnaval 70 y asina 
duna inicio na e temporada di Carnaval pa aña 2024. 
Prome Minister a representa Minister di Cultura Xiomara 


Maduro kende a disculpa su mes pa motibo di kebrante 
di salud. 


Aruba poradisfruta die Parada di Flambeu sea den parada, 
na banda di caminda of via television y medianan social. 
Prome Minister ta gradici SMAC, lidernan di gruponan, 
musiconan, y tur esnan cu ta engrandece e celebracion 
cultural di mas grandi di nos pais, nos Carnaval. 


Carnaval, un temporada cortico, bunita y colorido, unda 
cu carnavalistanan ta mustra nan creatividad y amor pa 
nos cultura. Sinemabargo, e temporada aki ta exigi tambe 
pa cada ciudadano mantene na reglanan di siguridad y 
sentido comun. 


Prome Minister un biaha mas ta encurasha un y tur pa 
goza di e temporada bunita aki manera ta Aruba so por 
pero, pa tene cuenta cu otro, specialmente nos muchanan. 
Siguridad di nos muchanan mester ta na prome luga. 
Mientras cu adultonan ta disfruta di e ambiente di musica 
y baile, semper keda cu bista riba e muchanan y asegura Œ 
cu cada stap cu nan dal, ta rondona di cuido. Preferibel ta 
pa nan no ta den oranan laat di anochi den e ambiente di 
Carnaval. Den actividadnan di dia cu solo fuerte, mantene È 
nan hidrata y laga nan come bon y specialmente tambe, 
cuida nan oido cu earplugs. 


Feliz Carnaval 70. Ban crea di cada momento, 
recuerdonan bunita unda siguridad di un y tur ta prioridad 
pa cada un di nos. Pabien Aruba. MN 


Dialuna 8 Januari 2024 


Prome Minister Evelyn Wever-Croes: 


PROME MINISTER TA CORONA PRINS Y 
PANCHO GRANDI Y ADULTO 


Aruba a conoce su prinsnan y panchonan pa Carnaval 70. 
Diadomingo 7 di januari, a tuma luga e eleccion Prins y Pancho 
2024 pa categoria infantil, hubenil, grandi y adulto. Prome 
Minister Evelyn Wever-Croes a corona prins y pancho grandi 
y adulto. 


E prins cu panchonan pa Carnaval 70 ta: 

Prins y Pancho Infantil: 

Arnond Malmberg y Javen Jansen, Prins Caya Pidi y Pancho 
Caya Haya 

Prins y Pancho Hubenil: 

Cayle Vis y Edan Geerman, Prins 70 y Pancho Na Benta 
Prins y Pancho Grandi: 

Samuel Winklaar y Jerwin Mercera, Prins Show y Pancho Time 
Prins y Pancho Adulto: 

Anthony Dijkhoff y David Simon, Prins Klap y Pancho E 


Prome Minister ta gradici tur e participantenan, e coachnan 
cu a prepara tur participante pa eleccion di Prins y Pancho. 
Tambe e mandatario ta gradici mayornan cu ta sostene nos 
hobennan pa asina mantene e parti di cultura aki. 


“Nos ta celebrando 70 afia di Carnaval na Aruba. Esaki ta algu 
cu nos pueblo mester ta hopi orguyoso di dje. Pa hopi pais 
rond, Aruba ta un ehempel grandi pa e manera cu semper 
nos ta celebra nos fiesta cultural, nos Carnaval. Ban hunto 


pins è 

demostra mundo henter cu Aruba sa di celebra nos Carnaval 
na grandi”, Prome Minister a expresa durante su discurso 


chikito na e evento di Prins y Pancho. 


Gobierno di Aruba no por keda sin recorda nos pueblo 
cuida durante e temporada carnavalesco. Mientras nos ta 
mustra mundo con bunita nos ta celebra nos Carnaval, nos 
mester tambe tene cuenta cu e respet na otro y siguridad, 
especialmente di nos muchanan, ta na prome luga. 


Pabien na nos Prins y Panchonan di Carnaval 70. Pabien Aruba 
y feliz Carnaval 70. Danki na SMAC, na lidernan di grupo, 
musiconan, organisacionnan y carnavalistanan en general cu 
ta engrandece nos Carnaval. EEEH 

MINISTER 


Cres 


MINISTER ENDY CROES A RICIBI BISHITA DI E 
ATLETA KENDREY MADURO 


Recientemente, Minister na 
Endy Croesa ricibi bishita i 
di Sr. Bernard Maduro y 
su yiu homber Kendrey 
Maduro. Kendrey Maduro 
ta un hoben atleta di 19 
aña di edad cu a studia na 
Ibero American High School 
y despues a continua cu su 
estudio na Merca. Kendrey 
ta un tremendo deportista 
cu un tremendo talento 
academico. Kendrey a ricibi 
un beca na Nashville Florida 
y den 2024 e ta cabando su 
estudio. Na augustus 2024 
el a wordo acepta na UCF 
cu un “scholarship” di 100%, 
unda el lo hunga pa UCF den 
Division 1, cu ta e liga mas 
halto den College. Alabes masha hopi scout ta sigui e 
peloteronan riba e nivel aki. 


Sr. Bernard Maduro a comparti cu Minister Endy Croes 
e historia con hopi nan a traha, pusha y sostene nan yiu 
homber den e proceso aki, pa asina un dia e por yega 
Major League Baseball. Kendrey a participa na diferente |. 
torneo y varios scout tin bista riba dje. Den nomber di |a 
Gobierno di Aruba, Minister Endy Croes a haci entrega 
di un medaya pa inspir'e y motive aun mas di loke e ta 
caba, pa asina e por continua studia bon y hunga baseball 
riba nivel. Minister Endy Croes a expresa di a keda hopi 
contento cu e combersacion ameno aki. Mandatario di 
Enseñansa y Deporte a enfatisa cu su portanan ta semper 
habri pa duna aporte unda cu por duna pa asina yuda 
nos yiunan di tera pa por logra pasonan grandi den bida. 
Concluyendo, Minister Endy Croes ta desea Kendrey hopi 
exito den futuro tanto cu su estudio y carera deportivo. Cu 
deseo, disciplina, dedicacion y determinacion ta logra! 

MINISTER ENDY CROES A ELABORA RIBA E 
AVANCENAN CU A TUMA LUGA DEN DIENST 
PUBLIEKE SCHOLEN (DPS) 


Recientemente, Minister Endy Croes a reuni 
cu Sr. Clay Shipley kende ta forma parti di e 
ekipo di maneho di Dienst Publieke Scholen 
(DPS). Durante e encuentro a trata diferente 
punto di interes, entre otro, e restructuracion 
di Openbare Avondleergangen Aruba (OAA) 
y e proyectonan cu DPS a realisa durante 
afia 2023. Ta trata aki di e proyecto di 
ambtsjubileum, proyecto di “kindertoelage” 
caminda cu e docentenan tin derecho riba dje 
y e cambio di e contractnan pa “vaste dienst”. 
Tambe, a toca diferente caso specifico cu tin 
mester di atencion di hurista. 


ta e 


” 


Un otro punto cu a bin dilanti 
“kilometervergoeding” pa “beroepsscholen 
pa ora cu e docentenan mester bay controla 
stage, esaki ta conta pa EPI, SPO y IPA. 
Banda di esaki, tin un “beleid” skirbi y Sr. Shipley tabata desea 
di ricibi informacion con leu e proceso aki ta. Fuera di esaki, 
Sr. Shipley a informa Mandatario di Enseñansa cu a cuminsa 


inventarisa e necesidad di e docentenan di scol basico cu DPS 
tin mester den aña 2024 en adelante. Pa conclui, Minister Endy 
Croes a expresa cu e tabata un bon reunion, hopi positivo unda 
a invertarisa diferente proyecto y e plan concreto pa aña 2024. 


Minister Endy Croes: 


A TRATA DIFERENTE PUNTO DI INTERES PA CU 
MEHORACION OPENBARE AVONDLEERGANGEN 
ARUBA (OAA) Y ENSENANSA DEN SU TOTALIDAD 


Dia 3 di januari ultimo, Minister Endy Croes a reuni 
cu Sr. Carlos Martinus cu ta na cabes di Openbare 
Avondleergangen Aruba (OAA). Durante e reunion 
a trata diferente punto di interes pa cu mehoracion 
di OAA y e vision pa cu afia 2024. OAA oficialmente 
ta resorta bou di Dienst Publieke Scholen (DPS). 
Sr. Martinus a remarca cu e scol tin mester di zorg 
na OAA, unda cu a propone pa un SMW'er por 
duna asistencia di cuater (4) ora pa siman. Fuera 
di esaki, Sr. Martinus ta representando Ministerio di 
Ensefiansa den e comision cu ta analisando SPO y 
den luna di februari Minister Endy Croes lo ricibi un 
conseho riba esaki. 


Actualmente, e comision ta analisando si SPO ta keda tres 
afia of SPO ta bira cinco afia di estudio. Den luna di februari 
proximo Minister Endy Croes lo ricibi e conseho final. Minister 
Endy Croes a indica cu tur cos ta mustra den e direccion cu 
SPO lo bay amplia en bes di tres afia pa cinco afia. Asina 
cu tur cos bira cla y si esaki ta e conseho lo cuminsa cu un 
campaña di conscientisacion, lo acerca e mayornan y lo traha 


un draaiboek. Ademas di esaki, Sr. Martinus a haci peticion pa 
cinco “entree opleiding” nobo pa OAA. Mester enfatisa cu OAA 
ta creciendo di 70 studiante pa casi 170 studiante. Pa finalisa, 
Minister Endy Croes a expresa cu e tabata un bon reunion hopi 
amplio unda a trata diferente tema relaciona cu Ensefiansa. 
Alabes Minister Endy Croes ta desea Sr. Carlos Martinus 
hopi exito tanto cu OAA y e comisionnan cu e ta representa 
Ministerio di Enseñansa. MN 

Minister Endy Croes: 


LO BRINDA 10 PERSONA DI ARUBA E OPORTUNIDAD 
PA SIGUI UN ESTUDIO DI SPORT AND EVENT 
MANAGEMENT DI UNIVERSITY OF SOUTH CAROLINA 


Recientemente, Minister di Ensefiansa y Deporte Endy Croes 
a reuni cu Sra. Jo-Anne Croes di Universidad di Aruba, kende 
ta encarga cu e proyecto di Sport and Event Management. 
Den e luna di november di afia 2023, Minister Endy Croes a 
firma un acuerdo cu University of South Carolina pa brinda 10 
persona di Aruba e oportunidad di sigui un estudio di Sport and 
Event Management riba nivel di Master. 


E personanan cu completa e estudio aki lo ricibi un certificado 
y lo por yuda e federacionnan deportivo organisa diferente 
proyecto di turismo deportivo (sport tourism) aki na Aruba. 
E proyecto di Sport and Event Management ta inicia dia 6 
di maart 2024 y lo ta parti den diferente seccion durante un 
periodo di seis (6) luna. Pues, esaki ta un gran proyecto cu lo 
brinda dies (10) persona di Aruba e oportunidad pa sifia lidera 
y organisa eventonan deportivo riba nivel. Minister Endy Croes 
a indica cu e tabata un bon reunion, unda a termina di coordina 


e programa den su totalidad. Den e luna di februari lo tene 
conferencia di prensa pa duna mas informacion di e proyecto 
aki. MN 


Minister Endy Croes: 


SR. FRANS MAAS VAN DRIE UN PERSONA CU A 
DEDICA HENTER SU BIDA NA ENSENANSA DI ARUBA 


Frans Maas van Drie tabata un pionero den formacion di 
maestronan na Aruba, a fungi como consehero di gobierno 
riba tereno di enseñansa y a traha na Departamento di 
Enseñansa como Inspector di Enseñansa. Frans a dedica 
henter su bida na enseñansa y a logra hopi pa Arubianonan 
por haya formacion na Aruba mes. Frans a mustra cu nos mes 
por. Tambe, el a dedica hopi atencion na enseñansa di ofishi, 
semper defendiendo e studiante y percurando pa e calidad di 
enseñansa den nos scolnan tecnico (LTS, MTS), administrativo 
(ETAO, MAO) y Huishoudschool. Ora Aruba a haya su Status 
Aparte na 1986, e situacion laboral a haya un golpi ora cu Lago 
a cera y diferente persona a perde nan trabou. Meneer Frans 
Maas van Drie hunto cu e Minister di Enseñansa di e tempo 
ey, a cuminsa cu un plan pa yuda e personanan aki na trabou 
y a funda Enseñansa pa Empleo. E meta di Enseñansa pa 
Empleo tabata pa implementa un programa di “her-, om- en 
bijscholing”. 


Dia 20 di april 1988 (mas cu 35 aña pasa), Enseñansa pa 
Empleo a habri su portanan y a cuminsa cu diferente programa 
pa personanan sin trabou haya e oportunidad pa siña un 
ofishi nobo. Mayoria curso tabata dirigi riba e trabounan den 
turismo ya cu e tempo ey ta eynan e cuponan di trabou tabata 
habriendo. Meneer van Drie a cuminsa e tempo ey como e 
prome “scholings coordinator” di Eseñansa pa Empleo y a dirigi 
e instancia aki te cu ora el a baha cu pensioen. Pa conclui, 


Minister Endy Croes den nomber di Aruba ta gradici Sr. Frans 
van Drie pa tur e bunita trabou desplega den enseñansa. Danki 
y cu Frans van Drie sosega na paz. MN 

Departamento di Impuesto ta informa: 


E ULTIMO DIA PA PAGA IMPUESTO DI VEHICULO 
DI MOTOR TA 31 DI JANUARI 2024 


No tin cambio den e tarifa di impuesto 


E ultimo dia pa paga impuesto di vehiculo di motor di afia 2024 
ta 31 di januari 2024. Aki ta sigui mas informacion. 


Plach’i number 

Departamento di Impuesto lo no bay otorga plachi di number 
nobo pa afia 2024. Pues tur automobilista lo keda uza e 
plachinan cora cu blanco di afia 2020 den afia 2024. 


Tarifa di impuesto 

E tarifa di impuesto di vehiculo di motor di afia 2024 ta keda 
igual cu e tarifa di afia 2023; pues no tin cambio di tarifa. 
Contribuyentenan cu no ta corda e suma di impuesto cu e 
mester paga, por consulta e comprobante di registracion di e 
vehiculo di motor, cu el a ricibi di Departamento di Impuesto 
ora el a registra su vehiculo. 


Costo di e plachinan 

E contribuyentenan existente no tin mester di paga e costo 
di e plachinan, debi cu no tin plachi nobo pa afia 2024. E 
contribuyentenan nobo cu a caba di registra un auto y cu 
mester un number nobo, si mester paga e costo di e plachinan. 
E costo di e plachinan pa aña 2024 ta Afl.14,- pa e plachinan 
grandi y Afl. 10,- pa e plachinan chikito. Pa brommer e plachi 
ta costa Afl. 10. 


Haci pago 

Por haci e pago di impuesto na oficina principal na Camacuri, 
MFA Noord, MFA Paradera, MFA Santa Cruz, MFA Savaneta 
y tambe na e oficina na San Nicolas situa den e edifico di 
Postkantoor San Nicolas. 

Pa esnan cu ta haci pago na cualkier oficina di Departamento 
di Impuesto, mester tene cuenta cu por paga unicamente cu 
debit card. Solamente e personanan no-comerciante di edad 
60+ y esnan cu ta ricibi onderstand por paga nan impuesto 
cu cash na Camacuri. Ta importante pa tene na cuenta cu no 
ta posibel pa paga e impuesto di aña 2024, si no a paga e 
impuesto di e aña 2023 completamente. 


Areglo di pago 

E contribuyentenan cu tin debe di “motorrijtuigbelasting” di 
añanan te cu 2022 por haya un areglo di pago. E procedura 
ta igual cu ora ta cera areglo di pago pa otro tipo di impuesto. 
Pues mester tuma contacto cu e funcionario asigna na e 
contribuyente, pa asina por start e procedura. 

Ta importante pa tuma nota cu no ta posibel pa haya areglo di 
pago pa “motorrijtuigbelasting” di aña 2023. 


Pago online via banco 

Ta recomendabel pa haci pago online via banco uzando e 
metodo di Bill Payment den cual di un manera facil por yena 
e informacion rekeri. Via Bill Payment transaccionnan di 


pagonan online via Aruba Bank, Banco di Caribe of Caribbean 
Mercantile Bank ta pasa den e sistema di Departamento di 
Impuesto den un dia. Pagonan haci via otro banco ta tarda por 
lo menos 5 dia di trabou pa registra den e administracion di 
Departamento di Impuesto. 


Pa contribuyentenan cu no ta haci uzo di Bill Payment, ta 
recomendabel pa duna un descripcion detaya pa asina 
Departamento di Impuesto por registra e pago corectamente. 
E contribuyente ta duna e siguiente informacion: 
persoonsnummer-periodo-number di plachi. Por ehempel: 
50001234- 2023-A92345. 

Den caso cu tin debe habri di e añanan anterior, e pago lo wordo 
procesa riba esakinan prome y e restante riba e impuesto di 
aña 2023. Si e contribuyente ta bay paga mas cu 1 number 
via banco, e mester haci un transaccion di pago separa pa 
cada plachi di number. No ta posibel pa paga un solo suma 
den un solo transaccion, debi cu esaki lo trece tardansa ora di 
procesa y aloca e pago. 


Pidi recibo di pago online 

Tur contribuyente cu haci pago via banco, por pidi e recibo di 
Departamento di Impuesto online via e link: 

https: //www.impuesto.aw/uw-digitale-formulieren-snel-en- 
gemakkelijk-online-invullen-en-verzenden 

Despues ta scoge e opcion: Aanvraag kwitantie 
motorrijtuigbelasting. Departamento di Impuesto lo manda e 
recibo pa e contribuyente via e-mail. 


Boet pa incumplimento 

Pagonan cu drenta despues di dia 31 di januari 2024 ta laat. 
Pagonan haci riba 31 di januari 2023 depues di e “cut-off time” 
di banco lo pasa pa e siguiente dia y ta wordo considera laat. 
Pa e “cut-off time” di cada banco por consulta e website di e 
banco. Den e caso cu un contribuyente ta laat, e lo tin cu paga 
tambe e boet pa incumplimento. E suma di e boet ta 50% di e 
suma cu no a wordo paga. 


Ehempel: 
Impuesto pa aña Afl. 300 
Impuesto pa mita aña Afl. 150 


Si acaso no haci pago di e mita aña di Afl. 150 promer cu dia 
31 di januari 2024, e boet pa incumplimento lo ta Afl. 75. Den 
e caso aki e cliente su debe pa e prome mita di aña 2024 lo ta 
Afl. 225 (150+75). 


Departamento di Impuesto ta recomenda pa haci e pago di 
impuesto mas lihe posibel y no warda te na ultimo momento. 
Pa mas informacion por consulta https://www.impuesto.aw/ 
motorrijtuigbelasting-betalen 


Aña 2023 tawata un aña di hopi cambio y sacrificio cu 
hunto, como un comunidad, nos a carga. Ta asina so 
nos por carga e peso di compromisonan financiero cu 
Aruba a keda cu ne despues di e pandemia, y e 
debenan di prome cu pandemia. 


Nos a enfrenta obstaculonan cu a pone nos pasenshi 
y resistencia na prueba. Sinembargo, ta e 
momentonan aki ta demostra berdaderamente e 
spiritu di union y determinacion cu ta inculca 
fuertemente den cada Arubiano. 


Aña 2024 ta bira e aña di stabilidad di nos pais, cu e 
mesun union y determinacion pa Aruba por progresa, 
y pa asina e prosperidad y felicidad por yega den 
cada hogar na Aruba. 


2024 


ANA DI STABILIDAD Y PROSPERIDAD 


